Nariadenie Komisie (ES) č. 2344/2002
z 18. decembra 2002
ktorým sa menia a dopĺňajú prílohy I, III, V a VII nariadenia Rady (EHS) č. 3030/93 o spoločných pravidlách pre dovozy určitých textilných výrobkov z tretích krajín
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3030/93 z 12. októbra 1993 o spoločných pravidlách pre dovozy určitých textilných výrobkov z tretích krajín [1], naposledy v znení nariadenia Komisie (ES) č. 797/2002 [2] a najmä na jeho článok 19,
keďže:
(1) Spoločné pravidlá pre dovozy textilných výrobkov z tretích krajín sa majú aktualizovať tak, aby zohľadňovali mnohé udalosti posledného vývoja.
(2) Rada rozhodnutím 2002/877/ES z 5. novembra 2002 [3] schválila v mene Európskeho spoločenstva podpísanie Dohody vo forme Memoranda o porozumení medzi Európskym spoločenstvom a Brazílskou republikou o dojednaniach v oblasti prístupu na trh textilných a odevných výrobkov a povolenie jej predbežného uplatňovania.
(3) Komisia nariadením (ES) č. 475/2002 [4] pozastavila pre Ukrajinu uplatňovanie režimu dvojitej kontroly na niektoré textilné výrobky.
(4) Niektoré číselné znaky Kombinovanej nomenklatúry boli pozmenené kvôli revízii Nomenklatúry harmonizovaného systému pripojenej k Dohovoru Svetovej colnej organizácie. Zmeny a doplnenia taktiež ovplyvňujú niektoré číselné znaky v prílohe I k nariadeniu (EHS) č. 3030/93.
(5) Kvôli prehľadnosti sa určité prílohy k nariadeniu (EHS) č. 3030 nahradia spolu.
(6) Nariadenie (EHS) č. 3030/93 sa má preto zmeniť a doplniť v uvedenom zmysle.
(7) S cieľom zabezpečiť, aby spoločenstvo dodržiavalo svoje medzinárodné záväzky, opatrenia ustanovené v tomto nariadení sa majú uplatňovať s účinnosťou od 1. januára 2003.
(8) Opatrenia ustanovené v tomto nariadení sú v súlade so stanoviskom Výboru pre textil,
PRIJALA TOTO NARIADENIE:
Článok 1
Nariadenie (EHS) č. 3030/93 sa mení a dopĺňa takto:
a) prílohy I, V a VII sa nahrádzajú textom uvedeným v prílohe k tomuto nariadeniu;
b) príloha II sa mení a dopĺňa tak, ako je to uvedené v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Uplatňuje sa s účinnosťou od 1. januára 2003.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 18. decembra 2002.